Arkimedes


 * Arkimedes**

Gjennom dette prosjektet ønsker vi å bidra til at barna skal bli interessert og opptatt av problemstillinger, og at de skal bli nysgjerrige på hvordan verden henger sammen. Målet er nysgjerrige barn som våger å stille spørsmål, være kritiske og som tar i bruk sin fantasi og kreativitet. Med forskerbriller på ønsker vi at barna gjennom lek skal lære om naturfenomener, fysiske lover, rom, størrelse, former, sanser og samarbeid. Dette er et tverrfaglig prosjekt med hovedvekt på fagområdene "Antall, rom og form", "Natur, miljø og teknologi" og "Kunst, kultur og kreativitet". //Nyeste innlegg ligger øverst//

**Oppdrag Snø**

Vi har fått et nytt koffertoppdrag av Oppfinnerpappa: //Hei Superforskere// //Ute ligger det mye snø!// //Det er morsomt å leke i snøen.// //Jeg husker den gangen jeg og Evreka lagde verdens største// //snøball og seilte til Sardinia.// //Men, jeg lurer på en ting,// //hva er snø?// //Deres neste oppdrag er å forske på snø.// //Lykke til!// //Hilsen Oppfinnerpappa// Vi gikk i forskergruppene våre og fikk med hver vår bolle med snø. Vi kjente på snøen (og smakte). Snøen var kald og våt, og når vi holdt den i hendene våre smeltet den og ble til vann. Vi snakket sammen om hva vi allerede vet om snø og hva vi ønsker å finne ut om snø. Ut ifra det lagde vi oss noen problemstillinger. __Dette vet vi om snø:__ - Det er mark i snøen - Snø smelter når det regner - Snøen er kald - Snøen er hvit - Vi kan lage figurer og snøballer med snøen - Når snøen smelter blir den til vann - Snøen kommer fra himmelen - Snøen smelter når vi tar den inn - Snøen smelter i hånda fordi hånda er varm - Når snøen smelter og det blir kaldt igjen, blir det is **__Hva vil vi finne ut?__** - Hvorfor er snøen hvit? - Hvorfor snør det ikke om sommeren? - Er det mark i snøen? - Hvorfor snør det? - Hvorfor smelter snøen? - Når snøen smelter i hånda, hvorfor blir ikke vannet blått, sånn som i havet? //I følge rammeplanen skal barnehagen synliggjøre naturfenomener og reflektere sammen med barna om// //sammenhenger i naturen. Barna skal få tid og anledning til å stille spørsmål, reflektere og lage egne// //problemstillinger// (KD, 2017).

**Forskerseremoni på Lønneberget**

Idag har vi hatt en høytidelig overrekkelse av forskerhattene og barna har presentert forskernavnene for hverandre. Alle har gått alene opp den røde løper med "Eye of the tiger" på høytaleren. Vi har klappet for hverandre, lyttet og unnet hverandre å stå i fokus. Vi er nå offisielt superforskere og klare til å løse et hvert oppdrag Oppfinnerpappa sender til oss.

**Oppdrag forskernavn**

Idag fikk vi et nytt oppdrag fra Oppfinnerpappa. I kofferten lå det en konvolutt som måtte åpnes ved hjelp av såpebobler. I brevet sto det: //Hei Superforskere// //En hver forsker med respekt for seg selv// //har et eget forskernavn.// //Finn på ditt eget forskernavn.// //Hilsen Oppfinnerpappa// Vi gikk i grupper og fant på forskernavn. Disse skal vi presentere for hverandre på Lønnebergets egne Forskerseremoni.

**Vi lager forskerhatter**

Vi er godt igang med vårt første oppdrag. Med maling, fjær, glitter og paljetter blir forskerhattene veldig kule og kreativiteten blomstrer. Barna gleder seg til å prøve hattene! I følge rammeplanen skal barnehagen støtte barna i å være //"aktive og skape egne kunstneriske// //og kulturelle uttrykk. barnehagen skal legge til rette for samhørighet og kreativitet ved å bidra til at barna// //får være sammen om å oppleve og skape kunstneriske og kulturelle uttrykk"// (KD, 2017).


 * Oppdrag Forskerhatt**

Endelig er kofferten på plass igjen, og vi har vært veldig spente på hva den skjuler. Når vi kom inn på teaterrommet idag sto kofferten på scenen, og det hang en mystisk ballong ut av den. Vi sang de magiske ordene, og kofferten åpnet seg. Det virket! Oppi kofferten fant vi oppfinnerhatten til pappa og en stor konvolutt som var festet til ballongen. Vi prøvde å åpne konvolutten, men det gikk ikke. Kanskje vi må smelle ballongen for at vi skal få opp konvolutten? Det gjorde vi. Da skjedde det noe magisk, ut av ballongen fløy det fjær og fargerike paljetter. Etter at vi smalt ballongen dro vi i tråden og vi fikk opp konvolutten. I konvolutten lå det et brev: //Hei superforskere// //I kofferten finner dere hver deres forskerbriller.// //Men, en hver superforsker må også ha en hatt.// //Deres første oppdrag blir derfor å lage deres egen forskerhatt.// //"En hatt på huet, gjør at dere løsninger på problemer kan skue"// //Hilsen Oppfinnerpappa//

**Dragefjellet**

Vi har fått svar fra politiet. Prøven viste at det grønne slimet vi fant var drageslim. Idag fikk vi et brev fra Oppfinnerpappa. Han skrev at Arkimedes og Evreka er tatt til fange av Den Grønne Dragen, og at han trenger hjelp til å sette dem fri. Oppfinnerpappa må gjøre ulike "oppdrag", og da trenger han hjelp av superforskerne på Lønneberget. Men først, må vi hjelpe Oppfinnerpappa med å finne kofferten med alle forskersakene hans. Vi har fått et lite hint om vår kofferten kan være: //"Drager flyr høyt over fjellene, men må av og til hvile på fjelltopper"// Vet vi om noen høye fjelltopper i nærheten? UTSIKTEN! Vi må drar på tur til Utsikten, eller Dragefjellet som vi kaller det, for å lete etter kofferten. På veien til Dragefjellet fant vi mange spor. Vi fant til og med et tre hvor dragen har kvesset klørne sine.

Nesten på toppen av Dragefjellet traff vi en mann. Vi spurte om han hadde sett kofferten vår, og det hadde han. Han hadde til og med tatt bilde av den. Han fortalte at kofferten sto oppe på Dragefjellet og at han ikke hadde sett noen drage. Kysten var klar! Da vi kom til toppen fikk vi øye på kofferten vår. ENDELIG!!! Vi samlet oss rundt kofferten og ristet litt på den. VI hørte at det lå noe inni. Hva skjuler seg i kofferten? Vi sa de magiske ordene våre og ventet spent... Men.. Ingen ting skjedde. Vi prøvde flere ganger, men kofferten ville ikke åpne seg. Alle barna fikk komme opp å prøve, men ingen klarte å åpne kofferten. Kanskje de magiske ordene bare virker i barnehagen, foreslo et av barna. Vi ble enige om å ta med kofferten tilbake til barnehagen og teaterrommet for å prøve og åpne kofferten der. Barna vokter kofferten. Ingen skal få stjele den igjen!


 * Er kofferten på plassen vår?**

Siden vi ikke fant kofferten i barnehagen, foreslo barna at den kanskje er på plassen vår. Idag pakket vi med oss forstørrelsesglassene våre og dro til plassen. Der fant vi grønt slim!!! Vi fikk også besøk av politiet. De lurte på hvordan det gikk med etterforskningen vår. Vi fortalte at vi hadde funnet mange spor, blant annet grønt slim som vi tror er fra Den Grønne Dragen. Politiet hadde med seg ekte etterforskningssaker, og de viste oss hvordan politiet jobber når de sikrer spor. Vi snakket også om hva politiet jobber med og at politiet passer på barn og voksne som ikke har det bra. Det er lov å si alle hemmeligheter til politiet. Politiet tok en prøve av det grønne slimet. De skulle sende det til "labben" og kontakte oss når de fikk svar på prøven. I mellomtiden måtte vi bare fortsette å lete etter spor.


 * På sporet av kofferten**

Vi har lett over alt i hele barnehagen. Vi har lett oppe, nede, inni, utenfor, oppi, bak, foran, høyt og lavt - men ingen koffert. Men, vi har funnet mange spor. Barna fant blant annet et spor som lignet på drageklør. Hovedmistenkt er forløpig: Den Grønne Dragen. Barna er veldig engasjerte i jakten på kofferten vår. Å være sammen om felles opplevelser bidrar til å styrke relasjonene mellom barna og skaper samhørighet. Barna får erfaring med å samarbeide, undre seg og ta i bruk sine sanser og kreativitet.


 * SAVNET**

Denne plakaten hang på barnehagens uteområde idag da barna kom i barnehagen. Kofferten er savnet! Betyr det at det er noen som savner kofferten vår, eller er det vår koffert som er blitt borte? Barna var sikker på at det var vår koffert som er forsvunnet. Den har blitt stjelt, vi må ringe politiet. Heldigvis har vi en pappa på avdelingen som er politi, vi ringte han for å høre om han hadde noen etterforskningstips. Han sa vi måtte tenke over hvem som kan ha lyst på kofferten, og så måtte vi lete etter spor. Vi snakket om hvem som kan ha lyst på kofferten

Barna mistenker blant annet:

- Den Grønne dragen - Lynet Mcqueen - Tyver - Skurker - Hekser

**En forsker-koffert?**

I de siste ukene har denne kofferten stått inne på teater-rommet hver gang vi skal ha samling. Kofferten lar seg ikke åpne uten magiske ord. Vi må synge: //Aram sam sam, aram sam sam// //Gulli gulli gulli gulli gulli// //aram sam sam// Oppi kofferten ligger det alltid mye rart, blant annet: Kaviar, såpebobler, forstørrelsesglass, forskerbriller og reagensrør. En gang lå det til og med en brødskive oppi der.

Vi aner ikke hvem som eier kofferten. Det ligger alltid bøker oppi kofferten. Bøkene handler om en Oppfinnerpappa, ei jente somheter Evreka og en katt som heter Arkimedes. I bøkene har vi sett en koffert som ligner på vår, kan det være Oppfinnerpappa sin?

//Bøkene om Arkimedes er skrevet av Hans sande og illustrert av Gry Moursund.// //Bøkene vi har lest i samling de siste ukene og som vi henter inspirasjon fra til dette prosjektet er:// //"Arkimedes og Rulletrappa"// //"Arkimedes i Prompeland"// //"Arkimedes og Brødskriva"//

**Eksperimenter er spennende**

Nå har vi holdt på med eksperimenter en god stund, og barna syntes det er veldig spennende å være med i forskergruppa. Vi har hatt mange ulike eksperimenter, men ofte opplever vi at barna ønsker å gjøre de samme eksperimentene flere ganger. En stor favoritt blant barna er å blande ulike væsker og se hva som flyter og synker, og om alt blandes når vi rører skikkelig fort. Vi blander ulike farger, og barna kommer med forslag til hvilke farge vi får når vi blander. Noen av barna har lært at hvis vi blander rødt og blått blir det lilla, og hvis vi blander gult og blått blir det grønt. Det er språkstimulerende å være med i forskergruppa. Barna lærer mange nye ord og begreper og det blir mange gode samtaler rundt bordet. Barna får erfaringer med å stiller spørsmål, argumenterer og begrunne. Vi har blant annet lært også disse nye ordene: reagensrør, forskerbriller, forstørrelsesglass. Dette har vi forsket på de siste ukene: tetthet i ulike væsker kan vi få en pose til å fly? kan rosiner danse?

**Tung, tyngre, tyngst**

Hva skjer hvis vi heller honning, sirup, oppvaskmiddel, vann og matolje oppi et høyt glass? Vil alt blande seg å bli til en skikkelig gugge? Det har vi testet idag, og resultatet var veldig kult. Fordi, væskene vi hadde oppi ble ikke blandet, men la seg i ulike lag. Hvorfor legger væskene seg i ulike lag? "Det er fordi honningen er så tung", forklarte et barn. Og det er jo så nære sannheten man kan komme. Væsker har ulik tetthet, noe som betyr at samme mengde av forskjellige væsker kan veie forskjellig. Tung, tyngre, tyngst - barna får erfaringer med matematiske begreper. Når vi holder på med eksperimenter er det viktig at vi voksne lar barna komme med sine tanker og forklaringer på hva som skjer. Barns undring og nysgjerrighet og egne forklaringer på problemstillinger må komme før de voksnes behov for å formidle det riktige svaret. Svaret kan komme til slutt, men ikke før barna har fått sjansen til å fundere og undre seg over hva som skjer. Å være med i forskergruppa er noe som fenger. Den er i tillegg språk- og sansestimulerende, og gir barna erfaringer med å samarbeide og vente på tur. Ikke minst stimulerer den barnas nysgjerrighet og forskertrang.

**"Tetthetssandwich"**

Idag har vi forsket på kaldt og varmt vann, salt og ikke salt vann. Hva skjer når vi blander alt dette? Vil alt blandes? Egentlig skulle de ulike "vanntypene" legge seg i ulike lag, men det skjedde ikke. Det var likevel kjempe kult å blande alle farger. Vi oppdaget at vi fikk en ny farge ved å blande blått og rødt, nemlig lilla. Dette måtte vi gjøre flere ganger. Vi smakte på vann uten salt og vann med salt. Hvordan smaker salt? "Æsj, skikkelig sterkt", syntes barna. Et vellykket eksperiment til tross for at det egentlig var mislykket.